ΚΑΝΟΝΙΣΜΟΣ (ΕΟΚ) αριθ. 1155/92 ΤΟΥ ΣΥΜΒΟΥΛΙΟΥ της 28ης Απριλίου 1992 για την τροποποίηση του κανονισμού (ΕΟΚ) αριθ. 3301/91 σχετικά με το καθεστώς εισαγωγών ορισμένων κλωστοϋφαντουργικών προϊόντων καταγωγής Γιουγκοσλαβίας

ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 113,

την πρόταση της Επιτροπής,

Εκτιμώντας:

ότι το Συμβούλιο θέσπισε, με τον κανονισμό (ΕΟΚ) αριθ. 3301/91 (1), κοινοτικές ποσοστώσεις στις εισαγωγές ορισμένων κλωστοϋφαντουργικών προϊόντων καταγωγής Γιουγκοσλαβίας, κατόπιν της αναστολής, με τον κανονισμό (ΕΟΚ) αριθ. 3300/91 (2), των εμπορικών παραχωρήσεων που προβλέπονται στη συμφωνία συνεργασίας, την οποία είχε συνάψει η Ευρωπαϊκή Οικονομική Κοινότητα με την Ομοσπονδιακή Σοσιαλιστική Δημοκρατία της Γιουγκοσλαβίας (3), καθώς και στα σχετικά με αυτήν πρωτόκολλα και πράξεις, συμπεριλαμβανομένου του πρόσθετου πρωτοκόλλου σχετικά με το εμπόριο των κλωστοϋφαντουργικών προϊόντων-

ότι το Συμβούλιο παρέτεινε, με τον κανονισμό (ΕΟΚ) αριθ. 52/92 (4), για το έτος 1992, τις διατάξεις του κανονισμού (ΕΟΚ) αριθ. 3301/91-

ότι ορισμένες δημοκρατίες που αποτελούσαν έως την 1η Ιανουαρίου 1992 μέρος της επικράτειας της Ομοσπονδιακής Σοσιαλιστικής Δημοκρατίας της Γιουγκοσλαβίας απέκτησαν το καθεστώς ανεξάρτητου κράτους-

ότι οι οικονομικές συνθήκες στο πλαίσιο της Κοινότητας, που οδήγησαν στην καθιέρωση των ποσοστώσεων, συνεχίζουν να υφίστανται και ότι η αποκτηθείσα ανεξαρτησία των αιτώντων δημοκρατιών δεν τις μετέβαλε-

ότι είναι απαραίτητη η διασφάλιση θεσμικού πλαισίου, το οποίο να επιτρέπει στις συναλλαγές κλωστοϋφαντουργικών προϊόντων, με προέλευση το σύνολο των εδαφών που αποτελούσαν μέρος της Ομοσπονδιακής Σοσιαλιστικής Δημοκρατίας της Γιουγκοσλαβίας και προορισμό την Κοινότητα, να αναπτυχθούν κατά τρόπο ομοιόμορφο-

ότι ο προσδιορισμός της καταγωγής των κλωστοϋφαντουργικών προϊόντων, που εισάγονται από τα εν λόγω εδάφη στο πλαίσιο του καθεστώτος αυτού, καθώς και ο έλεγχος της καταγωγής, πρέπει να συνεχίσουν να πραγματοποιούνται σύμφωνα με τη σχετική ισχύουσα κοινοτική νομοθεσία,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Στον τίτλο, στις αιτιολογικές σκέψεις, στα άρθρα και στα παραρτήματα του κανονισμού (ΕΟΚ) αριθ. 3301/91, οι όροι "Γιουγκοσλαβία" και "Ομοσπονδιακή Σοσιαλιστική Δημοκρατία της Γιουγκοσλαβίας" διαβάζονται ως εξής: "Δημοκρατία της Κροατίας, Δημοκρατία της Σλοβενίας, Δημοκρατία της Βοσνίας-Ερζεγοβίνης και Γιουγκοσλαβικές Δημοκρατίες της Μακεδονίας, του Μαυροβουνίου και της Σερβίας".

Άρθρο 2

Για τους σκοπούς της εφαρμογής του κανονισμού (ΕΟΚ) αριθ. 3301/91, η καταγωγή των προϊόντων πρέπει να επιβεβαιώνεται με πιστοποιητικό καταγωγής, που εκδίδουν οι αρμόδιες αρχές των δημοκρατιών που αναφέρονται στο άρθρο 1 ή, κατά περίπτωση, με άλλα αποδεικτικά μέσα, που είναι αποδεκτά από τους σχετικούς κοινοτικούς κανόνες (5).

Άρθρο 3

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Λουξεμβούργο, 28 Απριλίου 1992. Για το Συμβούλιο

Ο Πρόεδρος

Arlindo MARQUES CUNHA

(1) ΕΕ αριθ. L 315 της 15. 11. 1991, σ. 3. Κανονισμός που τροποποιήθηκε από τον κανονισμό (ΕΟΚ) αριθ. 52/92 (ΕΕ αριθ. L 6 της 11. 1. 1992, σ. 1). (2) ΕΕ αριθ. L 315 της 15. 11. 1991, σ. 1. (3) ΕΕ αριθ. L 41 της 14. 2. 1983, σ. 1. (4) ΕΕ αριθ. L 6 της 11. 1. 1992, σ. 1. (5) Κανονισμός (ΕΟΚ) αριθ. 802/68 (ΕΕ αριθ. L 148 της 28. 6. 1968, σ. 1) και κανονισμός (ΕΟΚ) αριθ. 616/78 (ΕΕ αριθ. L 84 της 31. 3. 1978, σ. 1).